**ESTATUTS DEL COL·LEGI OFICIAL DE GRADUATS ENGINYERS DE COMUNICACIONS ELECTRÒNIQUES DE CATALUNYA (COGECEC), ABANS DENOMINATS ENGINYERS TÈCNICS I PERITS DE TELECOMUNICACIÓ**

**TÍTOL I**

*Del règim jurídic*

**Article 1**

*Constitució, denominació i naturalesa*

El Col·legi Oficial de Graduats Enginyers de Comunicacions Electròniques de Catalunya (COGECEC), professionals abans denominats Enginyers Tècnics i Perits de Telecomunicació, d’ara en endavant el Col·legi, va ser constituït en compliment del Decret 141/2010 com a corporació de dret públic de caràcter professional, dotada de personalitat jurídica pròpia i amb plena capacitat per a l’acompliment de les seves finalitats

**Article 2**

*Àmbit territorial i domicili*

El Col·legi du a terme la seva actuació dins el territori de Catalunya, amb seu a la ciutat de Tarragona, Plaça Ripoll, 9, Baixos, sens perjudici de l’establiment de delegacions en altres ciutats del seu àmbit territorial quan el nombre de col·legiats exercents en aquestes ho faci convenient.

**Article 3**

*Competències*

El Col·legi agruparà obligatòriament tots els Titulats com a Graduats en Enginyeria de Comunicacions Electròniques, en qualsevol de les seves modalitats; Enginyers Tècnics de Telecomunicació; Pèrits de Telecomunicació; Ajudants de Telecomunicació; oficials Tècnics del Cos de Telègrafs de l’escola facultativa de la “Escola General o Superior de Telegrafia”; i Ajudants de Telègrafs, que exerceixin la professió dins el seu àmbit territorial, i en tota activitat de la mateixa índole en la qual sigui necessari estar en possessió del títol, o sempre que aquesta titulació sigui condició o mèrit per exercir-la.

El requisit de col·legiació no es necessari, si es tracta de titulats al servei de les administracions públiques a Catalunya, pel que fa a l’exercici amb caràcter exclusiu de les funcions i activitats que desenvolupen per compte de les esmentades administracions.

**Article 4**

*Règim jurídic*

4.1 El Col·legi es regirà per la normativa següent:

a) Aquests Estatuts.

b) Llei 7/2006 de 31 de maig, de l’exercici de professions titulades i dels col·legis professionals.

c) Altres disposicions de l’Estat espanyol i la Generalitat de Catalunya que siguin aplicables.

d) Reglaments relatius a matèries específiques que aprovi l’Assemblea General del Col·legi.

e) Acords dels òrgans de govern del Col·legi adoptats dintre llur àmbit de competències.

4.2 Els Estatuts que regulen el Col·legi d’Enginyers Tècnics i Pèrits de Telecomunicació podran ser modificats mitjançant acord adoptat per l’Assemblea General Extraordinària, d’acord amb el que disposa l’article 9.6.1 dels presents Estatuts.

4.2.1 La proposta de modificació dels Estatuts correspon a:

a) La Junta de Govern del Col·legi.

b) 10% dels col·legiats.

4.2.2 Se n’exceptua l’acord de canvi de domicili en la mateixa localitat, que pot ser aprovat per l’Assemblea Ordinària.

**Article 5**

*Són finalitats pròpies del Col·legi:*

5.1 Ordenar, en l’àmbit de la seva competència, l’exercici de les seves professions d’acord amb el marc legal aplicable, vetllant pel compliment dels deures i de les obligacions de les persones col·legiades, per la dignitat professional i pel respecte dels drets dels ciutadans.

5.2 Exercir la representació en exclusiva i la defensa de la professió davant l’Administració, les institucions, els tribunals, entitats i particulars, amb legitimació per prendre part en qualsevol litigi o causa, que afecti els interessos professionals, i exercir el dret de petició d’acord amb la Llei.

5.3 Garantir el secret tècnic de les comunicacions amb els límits de la ciència en cada moment, conforme al RD de 31/3/1856 i D de 22/04/1920.

**Article 6**

6.1 Són funcions públiques del Col·legi:

a) Garantir que l’exercici professional s’adeqüi a la normativa, la deontologia i les bones pràctiques, i que es respectin els drets i els interessos de les persones destinatàries de l’actuació professional, vetllant pel compliment dels deures i de les obligacions de les persones col·legiades, per la dignitat professional i pel respecte dels drets dels ciutadans, i proposant a l’Administració l’adopció de mesures en relació amb l’ordenació i la regulació de l’accés i l’exercici de la professió.

b) Vetllar pels drets i pel compliment dels deures i les obligacions dels col·legiats i perquè no es produeixin actes d’intrusisme, de competència deslleial o altres actuacions irregulars en relació amb la professió, adoptant, si s’escau, les mesures i les accions establertes per l’ordenament jurídic.

c) Exercir la potestat disciplinària sobre llurs col·legiats, en els termes establerts per la llei i aquests Estatuts.

d) Visar els projectes i els treballs de les persones col·legiades, consistint aquesta funció en la comprovació que, al moment de la sol·licitut, els professionals reuneixen les condicions per exercir la professió, estan col·legiats i habilitats.

e) Participar en el procediment d’obtenció de l’acreditació d’aptitud per a l’exercici de la professió col·legiada, en el cas que la llei estableixi aquest requisit.

f) Promoure i facilitar la formació contínua de les persones col·legiades que permeti garantir llur competència professional.

g) Adoptar les mesures necessàries per a facilitar l’exercici professional no permanent, en compliment del que estableixen la normativa de la Unió Europea i les lleis.

h) Col·laborar amb l’Administració pública mitjançant la participació en òrgans administratius quan així es prevegi legalment i emetre els informes que els siguin requerits per òrgans o autoritats administratius i judicials.

i) Informar sobre els projectes de disposicions generals que afectin l’exercici de la professió o la institució col·legial.

j) Fomentar l’ús de la llengua catalana entre les persones col·legiades i en els àmbits institucionals i socials en els quals s’exerceix la professió.

k) Informar en els processos judicials i administratius en els quals es discuteixin qüestions relatives a honoraris i aranzels professionals.

l) Aprovar llurs pressupostos i regular i fixar les aportacions dels col·legiats.

m) Les altres funcions de naturalesa pública que els atribueixi la legislació vigent en cada moment.

6.2 Són altres funcions del Col·legi, com a entitat de base associativa privada:

a) Fomentar i prestar serveis en interès de les persones col·legiades i de la professió en general.

b) Gestionar el cobrament de les remuneracions i dels honoraris professionals a petició de les persones col·legiades, d’acord amb el que estableixin els estatuts respectius.

c) Intervenir, per via de mediació o d’arbitratge, en els conflictes professionals que es puguin donar entre persones col·legiades o entre aquestes i terceres persones, sempre que ho sol·licitin de comú acord les parts implicades.

d) Col·laborar amb les associacions i altres entitats representatives dels interessos ciutadans directament vinculades amb l’exercici de la professió col·legiada.

e) Facilitar informació en matèria d’honoraris professionals, respectant sempre el règim de lliure competència.

f) Custodiar, a petició dels col·legiats, i d’acord amb els estatuts, la documentació pròpia de la seva activitat que es vegin obligats a guardar de conformitat amb la normativa vigent en cada moment.

**Article 7**

*Assumpció de funcions*

D’acord amb el que disposa l’article 57.3 de la Llei 7/2006, el Col·legi assumeix i exerceix les funcions atribuïdes legalment al Consell de Col·legis.

**TÍTOL II**

*Òrgans de govern*

**Article 8**

*Denominació dels òrgans*

Són òrgans de govern l’Assemblea General del Col·legi i la Junta de Govern del Collegi.

En la seva organització i funcionament, els òrgans col·legiats es regiran per la llei, pels Estatuts col·legiats i per la normativa vigent d’aplicació.

**Article 9**

*De l’Assemblea General del Col·legi*

9.1 Definició.

L’Assemblea General és l’òrgan plenari i sobirà del Col·legi, i com a tal obliga amb els seus acords tots els col·legiats, fins i tot els absents, els dissidents i els que s’abstinguin.

Està formada per tots els col·legiats, siguin exercents o no exercents, reunits que estiguin en l’ús de tots els seus drets col·legials.

9.2 Sessions.

9.2.1 L’Assemblea General es reunirà amb caràcter Ordinari una vegada a l’any durant el primer semestre per tractar qualsevol matèria de les incloses al apartat 5 d’aquest article.

9.2.2 L’Assemblea General es convocarà amb caràcter extraordinari per tractar qualsevol matèria de les incloses en el apartat 6 d’aquest article, en els casos següents:

a) Acord de la Junta de Govern del Col·legi.

b) Sol·licitud per escrit i amb la seva signatura d’un nombre de col·legiats no inferior al 5%.

9.3 Convocatòries.

Les assemblees generals es convocaran amb una antelació de quinze dies, si bé en cas d’urgència el president del Col·legi podrà reduir aquest termini.

La convocatòria l’ha de fer el degà-president o la persona que el substitueixi i ha de contenir, a més del lloc, la data i l’hora de la reunió, l’ordre del dia.

Llevat que per llei o reglaments s’estableixi una altra cosa, la convocatòria s’enviarà a l’adreça postal o telemàtica que hagin facilitat els col·legiats al Col·legi, i a més es publicarà a la Web del Col·legi, que es considera el tauler d’anuncis del mateix per tots el assumptes, tant privats com públics.

Els col·legiats podran presentar les propostes de temes que desitgin incloure dins l’ordre del dia, fins a cinc dies abans de la convocatòria de l’Assemblea.

9.4 Normatives de les reunions d’assemblea

Les assemblees generals seran presidides pel Degà-president del Col·legi. Hi actuarà de secretari qui ho sigui del Col·legi.

En el cas que per absència o dimissió no puguin cobrir-se les funcions de degà-president o secretari, ni sigui possible cobrir-les per l’ordre regular de substitució, aquests càrrecs seran elegits al començament de l’Assemblea General i solament per a aquella reunió.

Per tal que siguin vàlids els acords de l’Assemblea cal que hi siguin presents, en primera convocatòria, la majoria absoluta. En segona convocatòria seran vàlids sigui quin sigui el nombre d’assistents. La segona convocatòria es podrà fer en el mateix acte assenyalant l’hora de començament de la reunió 1/4 d’hora més tard que la primera.

Tindran dret a veu i vot tots els col·legiats que es trobin presents a l’Assemblea, llevat els que estiguin afectats per una sanció que els comporti la suspensió d’activitats en general o limitació d’aquest dret.

Les persones col·legiades inscrites com a lliure exercents tenen vot doble i les inscrites com a no lliure exercents tenen un sol vot.

En les reunions d’assemblea només es podran prendre acords sobre els afers que hagin estat fixats en l’ordre del dia, el qual no pot ser modificat. Les votacions podran ser secretes o a mà alçada. Per tal que siguin secretes és necessari l’acord

de l’Assemblea a petició de qualsevol dels assistents.

En cas de malaltia o absència els col·legiats podran delegar llurs vots en altres col·legiats amb dret a vot. Cap membre de l’Assemblea no podrà ostentar conjuntament més de dos vots delegats.

D’acord amb el que disposi el Reglament en règim intern, o si escau per acord de la Junta de Govern del Col·legi, s’establiran la forma i requisits necessaris per utilitzar els procediments telemàtics per a l’exercici del dret a vot en les Assemblees i els processos electorals.

9.5 Competències de l’Assemblea Ordinària.

9.5.1 Aprovar la memòria anual del Col·legi presentada pel secretari d’aquest.

9.5.2 Aprovar el balanç i compte de resultats de l’exercici econòmic del Collegi.

9.5.3 Ratificar els pressupostos del Col·legi

9.6. Competències de l’Assemblea General Extraordinària.

9.6.1 Aprovar els Estatuts i les seves modificacions.

9.6.2 Aprovar el Reglament de règim intern del Col·legi.

9.6.3 Elegir degà-president, secretari i tresorer de la Junta de Govern i declarar-ne la destitució.

9.6.4 Aprovar les normes deontològiques aplicables a l’exercici de la professió i les seves modificacions.

9.6.5 Aprovar les propostes de fusió, absorció, escissió, canvi de denominació i dissolució del Col·legi, les quals es faran d’acord amb la normativa vigent, essent necessària la majoria de la meitat més un dels assistents a l’Assemblea.

9.6.6 Aprovar els drets de visat i les quotes col·legials.

9.6.7 Establir quotes extraordinàries per atendre despeses d’aquest caràcter.

9.6.8 Aprovació de la oferta de serveis col·legials i el seu corresponent sistema de financiació.

9.6.9 Acceptar i refusar herències i donacions.

9.6.10 La discussió i la decisió sobre totes les propostes que se li sotmetin i corresponguin a l’acció i als interessos del Col·legi amb els requisits establerts a l’ apartat 2.2 d’aquest article.

9.6.11 Acords de caràcter extraordinari previstos per la Llei de col·legis professionals, els seu Reglament i aquests Estatuts.

**Article 10**

*De la Junta de Govern del Col·legi*

10.1 Definició

La Junta de Govern del Col·legi és l’òrgan rector d’aquest.

És un òrgan col·legiat i els seus membres han de ser elegits mitjançant sufragi universal, lliure, directe i secret, per tots els col·legiats amb dret a vot.

10.2 Composició.

La Junta es compondrà d’un Degà-president, un secretari, un tresorer i un nombre de vocals a determinar segons les regles que s’especifiquen més endavant. D’entre els vocals, la Junta designarà democràticament un vicepresident.

10.3 Durada dels càrrecs.

La durada dels càrrecs seran de 4 anys, amb l’excepció de la meitat de 1era Junta que serà de 6, podent esser renovats dos vegades com a màxim; és a dir, que cap persona no podrà formar part de la Junta més de dotze anys consecutius. Un cop començada la 1era legislatura als 4 anys es renovarà la meitat de la Junta.

Si algun dels components de la Junta de Govern, llevat del degà-president, cessa per qualsevol causa, la Junta de Govern designarà un substitut amb caràcter d’interinitat fins que es verifiqui la primera elecció reglamentària.

En el cas que es produeixi la vacant del degà-president o del secretari i tresorer alhora, es convocaran eleccions en el termini de dos mesos dins d’una Assemblea General Extraordinària.

10.4 Remuneració dels càrrecs.

Tots els càrrecs de la Junta de Govern seran gratuïts.

Tanmateix, la Junta de Govern del Col·legi podrà acordar assignar una remuneració al Degà-President, Secretari i Tresorer i establir la seva remuneració.

10.5 Reunions.

La Junta de Govern es reunirà de manera ordinària una vegada al trimestre, convocada pel president. Les reunions podran ser presencials o telemàtiques.

Amb caràcter extraordinari es reunirà totes les vegades que calgui, convocada pel degà-president o a petició de tres membres de la Junta. Les citacions seran individuals i s’enviaran amb vuit dies d’antelació. En cas d’urgència es podrà citar verbalment o telemàticament i es ratificarà mitjançant notificació escrita o telemàtica.

Els acords es prendran per majoria dels assistents. En cas d’empat, decidirà el vot repetit de qualitat del president. Les votacions seran vàlides quan les adopti la majoria de membres de la Junta en el mateix acte. Si els assistents a la reunió no fossin suficients per assolir aquesta majoria, es transmetrà la qüestió debatuda per via telemàtica a la resta de membres no assistents a la reunió, donant-les un termini de dos dies per emetre telemàticament el seu vot. L’absència de resposta s’interpretarà com abstenció de pronunciament sobre la qüestió debatuda.

És obligatòria l’assistència de tots els membres. La falta d’assistència no justificada a tres sessions consecutives o a sis de no consecutives en un any s’estimarà com a renúncia al càrrec. La justificació de la falta d’assistència s’haurà de fer per escrit en un termini de vuit dies des de la celebració de la Junta de Govern del Col·legi.

10.6. Funcions.

10.6.1 Defensar els interessos generals i el prestigi del Col·legi i dels col·legiats.

10.6.2 Vetllar per l’ètica professional.

10.6.3 Fixar les taxes dels treballs professionals, les quotes d’entrada que s’han d’abonar per l’ingrés al col·legi i les quotes periòdiques que han de satisfer els Col·legiats; totes les quals seran posteriorment aprovades per l’Assemblea General del Col·legi.

10.6.4 Ratificar l’adquisició i la denegació de la condició de col·legiat segons les normes estatutàries.

10.6.5 Exercir les facultats disciplinàries que estatutàriament li corresponguin.

10.6.6 Aprovar el pressupost del Col·legi.

10.6.7 Promoure les mocions de censura contra el degà-president de la Junta de Govern del Col·legi.

10.6.8 Adquisició i venda de bens immobles prèvia autorització de l’Assemblea.

10.6.9 Autoritzar els pagaments amb càrrec als pressupostos específics del Col·legi.

10.6.10 Establir la proporció en què els col·legiats hagin de contribuir a les despeses motivades per les reclamacions d’honoraris no satisfets.

10.6.11 Nomenar i separar el personal administratiu adscrit directament a les oficines del Col·legi.

10.6.12 Nomenar delegats del Col·legi en altres poblacions diferents de la seu central.

10.6.13 Promoure la formació de comissions per a l’estudi dels assumptes que interessin al Col·legi.

10.6.14 Adoptar les mesures que consideri escaients per al compliment dels acords de l’Assemblea General del Col·legi.

10.6.15 Totes les altres funcions que se li indiquin en les disposicions legals vigents i en els Estatuts.

10.7 Funcions dels membres de la Junta de Govern.

10.7.1 Funcions del degà-president del Col·legi.

10.7.1.1. Representar el Col·legi davant les Autoritats i Tribunals de qualsevol mena, i designar en cas de litigi els advocats i procuradors.

10.7.1.2 Convocar i presidir la Junta de Govern i les Assemblees del Col·legi en la forma establerta per aquests Estatuts.

10.7.1.3 Portar la direcció del Col·legi i decidir en casos urgents amb l’obligació d’informar de les seves decisions a la Junta de Govern, telemàticament i a la primera reunió que es celebri.

10.7.1.4 Visar les certificacions que expedeixi el secretari del Col·legi en matèries pròpies d’aquest.

10.7.1.5 Efectuar els pagaments que hagin estat prèviament autoritzats per la Junta de Govern.

10.7.1.6 Retirar fons dels comptes corrents, unint la seva signatura a la del tresorer.

10.7.1.7 Per al compliment de les funcions esmentades i qualsevol altra que li sigui encomanada, tindrà plena autoritat i les seves resolucions seran executives sens perjudici de les reclamacions que en contra puguin interposar-se per les vies que estableix la llei.

10.7.2 Funcions del vicepresident del Col·legi.

El president podrà delegar en el vicepresident amb caràcter específic algunes de les funcions que s’enumeren en el paràgraf anterior.

10.7.3. Funcions del secretari del Col·legi.

Correspon al secretari, el qual dóna fe de tots els actes i acords del Col·legi:

10.7.3.1 Custodiar la documentació del Col·legi.

10.7.3.2 Organitzar la funció administrativa del Col·legi i actuar com a cap del personal adscrit directament al Col·legi.

10.7.3.3 Expedir certificacions amb el vist-i-plau del president.

10.7.3.4 Redactar la memòria anual del Col·legi per a la seva aprovació per l’Assemblea General Ordinària d’aquest.

10.7.3.5 Redactar i signar les actes de les sessions de les Assemblees i juntes de govern, efectuar comunicacions i notificacions i verificar citacions.

10.7.3.6 Portar un registre de col·legiats.

10.7.3.7 Entendre en primer moment de les qüestions de competències professionals, intrusisme i anàlogues, informant a la Junta de Govern per a possibles actuacions. Estarà en aquest sentit en contacte amb l'Assessoria Jurídica del Col·legi.

10.7.4 Funcions del tresorer.

Correspon al tresorer:

10.7.4.1 Fer el balanç i compte de resultats de l’exercici i formular el pressupost d’ingressos i despeses del Col·legi, tot això per sotmetre-ho a l’aprovació de l’Assemblea General Ordinària.

10.7.4.2 Tenir informada la Junta de Govern de l’estat financer del Col·legi.

10.7.4.3 Ingressar i retirar fons dels comptes corrents o dipòsits del Col·legi, unint

la seva signatura a la del president.

10.7.4.4 Procedir al cobrament i al pagament de les quantitats que el Col·legi rebi o degui.

10.7.4.5 Verificar i signar els rebuts de les quotes, derrames etc. que li corresponguin.

10.7.4.6 Portar o supervisar els llibres de comptabilitat que calguin.

10.7.5 Funcions dels vocals.

Com a integrants de la Junta de Govern, participaran en la seva tasca i duran a terme el que específicament se’ls indiqui.

Específicament, actuaran com a delegats quan el degà-president, vicepresident, secretari o tresorer s’ho demanin, amb el vist i plau de la resta de la Junta.

**Article 11**

*Elecció i cessament dels membres de la Junta de Govern*

11.1 Els membres de la Junta de Govern seran elegits en una reunió de l’Assemblea General Extraordinària.

Cada dos anys es convocarà una elecció per a la renovació de la meitat de la Junta, per tal d’assegurar els projectes ja iniciats y que els nous membres comptin amb l’ajuda dels que ja es trobaven. Els grups de renovació seran els següents:

a) President, tresorer i meitat dels vocals

b) Secretari i meitat vocals

La Junta de Govern comptarà preferentment amb cinc vocals. Aquest nombre s’incrementarà amb tots els aspirants a aquest càrrec que hagin rebut almenys quinze vots o, si el nomenament de la Junta es produeix per aclamació, quinze recomanacions. Aquest valor podrà ser modificar per mitjà del Reglament de Règim Interior.

El nomenament i presa de possessió i els canvis dels membres de la Junta de Govern del Col·legi es comunicaran en el termini de deu dies al Departament de Justícia de la Generalitat de Catalunya.

11.2 Tindran dret a ser elegits tots els col·legiats adscrits al Col·legi que tinguin com a mínim tres anys de col·legiació i es trobin al corrent de les seves obligacions col·legials, llevat que siguin afectats per una sanció que comporti la suspensió d’activitats col·legials en general o la limitació d’aquests drets.

Tindran dret a votar tots els col·legiats adscrits al Col·legi que estiguin en l’ús de tots els drets col·legials.

Tanmateix, al tauler d’anuncis del Col·legi s’exposaran les llistes dels col·legiats que, per complir els requisits fixats als Estatuts, gaudeixen del dret de vot. Els col·legiats exclosos podran presentar reclamacions contra les llistes en el termini de

tres dies hàbils des de la inserció. Aquestes reclamacions les resoldrà la Junta de Govern en el termini de dos dies hàbils.

11.3 Les eleccions es realitzaran dins del primer semestre de l’any que correspongui, mitjançant el següent procediment.

La Junta de Govern comunicarà a tots els col·legiats les vacants, i es donarà un termini de 15 dies per a la presentació de candidatures. La comunicació es farà preferentment per via telemàtica amb acusament de rebuda; en cas d’impossibilitat d’utilització d’aquesta via, per telèfon amb gravació de la conversa; i en defecte d’aquest medi, per correu amb acusament de rebuda Les candidatures podran ser individuals per a cadascuna de les vacants o en equip per tots el càrrecs. En aquest últim supòsit, les llistes de les candidatures seran obertes, de forma que els votants podran votar a les persones de la candidatura que considerin i pel lloc que estimin més adient.

Transcorregut el termini previst i dintre els 15 dies naturals següents, la Junta de Govern comunicarà a la Web publica a tots els col·legiats les candidatures admeses, és a dir, les que compleixin els requisits estatutaris, i es raonaran els motius de les que siguin excloses.

Finalitzat aquest termini i dintre dels 15 dies naturals següents, la Junta de Govern

Farà, també a la web publica, la proclamació de candidatures admeses per complir els requisits establerts. L’exclusió d’una candidatura s’haurà de motivar suficientment i es notificarà mitjançant publicació a la web del Col·legi i personalment als interessats en el termini de 5 dies hàbils. Contra l’acord d’exclusió es podrà formular reclamació davant la Junta de Govern del Col·legi en el termini de 3 dies hàbils, i es resoldrà en els dos següents. A partir d’aquest moment, que serà com a mínim 15 dies abans de la celebració de l’Assemblea, els col·legiats podran exercir el seu dret a vot per correu.

Annexos a aquesta comunicació la Junta de Govern del Col·legi trametrà paperetes

i sobres en blanc normalitzats i sobre de correus amb franqueig concertat, i/o habilitarà un procediment telemàtic equivalent.

Els qui vulguin votar per tramesa postal introduiran la papereta de votació dins el sobre en blanc i aquest, tancat, dins d’un sobre de correus, en el qual s’escriurà clarament el nom del remitent, i que s’adreçarà al president de la mesa d’eleccions. A més, hi inclouran una fotocòpia del DNI o del carnet de col·legiat o qualsevol altre document oficial que els acrediti.

Per a la celebració de l’elecció es constituirà la mesa electoral presidida pel col·legiat més antic. Com a secretaris escrutadors actuaran els dos col·legiats de més recent incorporació presents a l’acte. Els votants hauran d’acreditar davant la mesa electoral llur personalitat mitjançant el document nacional d’identitat, el carnet de col·legiat o qualsevol altre document oficial que l’acrediti. Un cop comprovada la seva inclusió en el cens, el president de la mesa pronunciarà en veu alta el nom del votant i introduirà la papereta a l’urna preceptiva.

Tan sols podrà votar-se per les candidatures admeses i publicades i es consideraran

vots nuls els emesos amb irregularitats a criteri de la mesa.

Serà suficient obtenir la majoria simple dels col·legiats assistents i dels vots emesos per correu o telemàticament i acceptats per la mesa per proclamar les candidatures o la candidatura vencedores.

En cas d’empat s’efectuarà una nova votació en la qual solament es tindran en compte els vots dels col·legiats assistents a l’Assemblea, exclosos els vots per correu i telemàtics .

Del resultats de la votació se n’estendrà l’acta que serà llegida a l’Assemblea General constituïda.

En el termini de 8 dies podran impugnar-se les eleccions, mitjançant un escrit adreçat al president accidental del Col·legi, i s’haurà de sol·licitar la celebració d’una Assemblea Extraordinària en la forma instituïda, en la qual es decidirà si es confirma la validesa de l’elecció o si es decideix de convocar-ne una de nova. Transcorregut el termini de 8 dies, si no hi ha impugnació, es constituirà la nova Junta de Govern.

11.4 Es podrà plantejar una moció de censura contra els membres de la Junta de Govern del Col·legi conjuntament o de forma individual.

Serà necessari que la moció sigui plantejada per al menys un 20 % dels col·legiats.

La moció serà resolta per l’Assemblea General Extraordinària convocada a aquest únic efecte, i serà necessari per a la seva aprovació el vot afirmatiu de dos terços dels col·legiats presents i dels vots emesos per correu i admesos pel president de l’Assemblea.

L’aprovació de la moció de censura implicarà el cessament immediat del degà-president i l’inici del procés previst en aquest mateix article.

La Junta de Govern del Col·legi nomenarà amb caràcter accidental un secretari o un tresorer, segons el cas, mentre es procedeixi a la seva elecció reglamentària.

Qui hagués presentat una moció de censura no en podrà formular cap altra contra la mateixa Junta o els mateixos membres d’aquesta en el termini d’un any.

**Article 12**

Els aspectes no tractats en aquest títol, com en la resta dels Estatuts, seran objecte

d’un Reglament de règim Intern.

**TÍTOL III**

*Del règim econòmic*

**Article 13**

*Recursos ordinaris*

13.1 Són recursos ordinaris corresponents als òrgans del Col·legi:

a) Les quotes d’entrada dels col·legiats, que seran fixades per la Junta de Govern del Col·legi i aprovades per l’Assemblea General.

b) Les quotes periòdiques ordinàries, que seran fixades per la Junta de Govern del Col·legi i aprovades per l’Assemblea General.

c) Les taxes per treballs professionals.

d) Els drets d’intervenció professional.

e) Els drets per expedició de certificats d’acords dels òrgans de govern o en matèries de la seva competència.

f) Els drets que s’estableixin per a l’elaboració remunerada d’informes, dictàmens, estudis i altres serveis del Col·legi.

g) Els rendiments financers derivats dels cabals propis i aliens que administrin.

h) Els rendiments dels béns i drets que constitueixen el patrimoni col·legial.

i) Els ingressos que puguin obtenir-se per la venda de publicacions o impresos autoritzats.

j) Qualsevol altre concepte que sigui procedent legalment.

**Article 14**

*Recursos extraordinaris*

Són recursos extraordinaris del Col·legi:

a) Les donacions i subvencions de procedència pública o privada.

b) El producte de la venda o alienació de bens patrimonials.

c) Els béns que a títol d’herència o llegat o per qualsevol altra causa s’incorporin al patrimoni del Col·legi.

d) Qualsevol altre que sigui legalment possible i no constitueixi recurs ordinari.

**Article 15**

*Despeses del Col·legi*

15.1 Despeses ordinàries: seran les necessàries per al sosteniment normal de la seva funció, d’acord amb els pressupostos aprovats per la Junta de Govern del Col·legi, ratificats per l’Assemblea General Ordinària del Col·legi.

15.2 Despeses extraordinàries: seran aprovades per l’Assemblea General Extraordinària, d’acord amb un pressupost addicional.

**Article 16**

*Pressupostos*

16.1 El pressupost del Col·legi comprendrà:

a) L’estat de les despeses, que inclourà, amb la deguda especificació, els crèdits necessaris per atendre les obligacions de pagaments.

b) L’estat dels ingressos, que indicarà la previsió dels recursos a percebre durant l’exercici.

16.2 El pressupost haurà de ser anivellat quant a despeses i ingressos.

16.3 Si el pressupost no s’hagués aprovat abans del primer dia de l’exercici econòmic en què hagi de regir, es considerarà automàticament prorrogat el de l’exercici anterior fins l’aprovació del nou, amb la única addició de les partides que siguin obligades com a conseqüència del compliment de les disposicions legals dictades sobre personal o altres matèries.

16.4 Amb la periodicitat que es determini, i en tot cas quan es procedeixi a la renovació de la Junta de Govern i quan ho acordi l’Assemblea General, s’efectuarà una auditoria sobre la gestió financera i pressupostària dels exercicis anteriors, durant el període que sigui exigible fiscalment.

**Article 17**

*Liquidació de béns*

La dissolució del Col·legi requereix un decret de l’òrgan competent del Govern de la Generalitat de Catalunya. En tot cas, i amb subjecció al que disposi tant aquest decret com la resta de normativa legal i reglamentària aplicable, el patrimoni romanent es destinarà en primer lloc a cobrir el passiu. L’actiu restant es repartirà entre tots els col·legiats que tinguin, com a mínim, tres anys d’antiguitat i proporcionalment als anys de col·legiació efectiva de cada un d’ells sempre que figurin com a altes. Malgrat això, l’Assemblea General Extraordinària del Col·legi podrà fer altres tipus de liquidació de l’actiu restant després de cobrir el passiu.

**Article 18**

*Patrimoni*

Els béns integrants del patrimoni del Col·legi seran registrats en un inventari a càrrec del tresorer de la Junta de Govern del mateix Col·legi.

En aquest inventari, que serà protocol·litzat notarialment, es faran constar les característiques del be i el seu preu.

**TÍTOL IV**

*Escissió Territorial, dissolució i liquidació del Col·legi*

**Article 19**

*Escissió Territorial del Col·legi*

19.1 L'escissió territorial té caràcter excepcional i solament podrà justificar-se per raons de millor compliment de les funcions públiques que tenen encomanades.

19.2 El tràmit s’iniciarà a sol·licitud mitjançant escrit signat de la meitat més un dels professionals col·legiats residents a l’àmbit territorial del Col·legi professional projectat.

La Junta de Govern del Col·legi haurà de convocar en el termini màxim de 3 mesos l’Assemblea General Extraordinària, òrgan competent per resoldre sobre la proposta d’acord amb el que disposa l’article. 9.6.5 dels Estatuts del Collegi, i serà necessari per a la validesa de l’acord el vot favorable de la majoria absoluta dels col·legiats de ple dret.

Si s’aprovés la creació del nou Col·legi per segregació, el Col·legi remetrà les actuacions al Govern de la Generalitat amb l’informe exigit per l’article 53.2 de la Llei 7/2006, de collegis professionals, per a l’aprovació, mitjançant decret, de la constitució del nou Col·legi.

**Article 20**

*Dissolució i liquidació del Col·legi*

20.1 El Col·legi es podrà dissoldre per les següents causes:

a) Per la pèrdua dels requisits legals necessaris perquè la professió tingui caràcter col·legial

b) Per acord de l’Assemblea General Extraordinària convocada l’efecte adoptat amb el vot favorable de la majoria absoluta dels col·legiats de ple dret.

c) Per baixa de les persones col·legiades, si el nombre d’aquestes queda reduït a un nombre inferior al de les persones necessàries per proveir tots els càrrecs dels òrgans de govern.

20.2 Pel que fa al règim de liquidació dels béns, caldrà atenir-se al que disposa l’article 17 dels Estatuts.

TÍTOL V

*Dels col·legiats*

**Article 21**

*Dels col·legiats*

21.1 Seran col·legiats de número els qui posseeixin els títols acadèmics de:

- Graduat en Enginyeria de Comunicacions Electròniques, en qualsevol de les seves modalitats.

- Enginyer Tècnic de Telecomunicació

- Pèrit de Telecomunicació

- Ajudant de Telecomunicació

- Oficial Tècnic del Cos de Telègrafs

- Ajudant de Telègrafs.

Tots aquests títols hauran de ser expedits d’acord amb la legislació vigent o convalidats oficialment amb efectes professionals a Espanya.

Els sol·licitants no podran trobar-se sotmesos a causes de suspensió o d’inhabilitació, i hauran de complir altres requisits previstos legalment.

Tots els col·legiats de número, jubilats professionalment, i que ho vulguin, seran nomenats col·legiats honoraris.

Certes persones, davant una llarga vida professional o tenint en compte mèrits o serveis rellevants presentats en favor de la professió, podran ser nomenats col·legiats d’honor.

Els col·legiats de número no podran ser, a la vegada, col·legiats d’honor.

21.2 Els col·legiats també podran exercir la professió conjuntament amb altres col·legiats o professionals d’altres activitats en forma de societat professional en qualsevol de les seves formes legals.

En aquest cas s’hauran d’inscriure en el Registre de societats professionals que es portarà al Col·legi.

Les societats professionals tindran els mateixos drets que les persones físiques col·legiades, llevat dels electorals i de ser membres d’òrgans col·legiats, així com qualsevol altre que per la seva naturalesa correspongui exclusivament al col·legiat individual.

**Article 22**

*Incorporació*

22.1 Per exercir la professió a Catalunya s’exigeix la incorporació al Col·legi de Catalunya.

Per aconseguir aquesta incorporació caldrà sol·licitar-ho per escrit al degà-president del Col·legi acompanyant-hi:

a) El títol necessari per exercir la professió, o certificar notarial, o bé el rebut acreditatiu d’haver realitzat el pagament dels drets corresponents a l’expedició del títol.

b) Declaració jurada de no tenir inhabilitació professional ni col·legial, com a conseqüència de sentència processal, expedient administratiu o disciplinari.

c) Quan el sol·licitant procedeixi d’un altre Col·legi, el document referent a la seva titulació serà substituït per un certificar lliurat pel col·legi d’origen en el qual s’expressi si té complertes les seves obligacions col·legials.

d) Altres requisits previstos legalment, com ara experiència professional acreditada o avalada per 3 col·legiats amb 3 anys d’antiguitat, i/o superació d’examen d’accés. Aquest valors es poden modificar per el Reglament de Regim Interior.

La Junta de Govern acordarà, en el termini d’un mes, el que consideri procedent sobre la sol·licitud d’inscripció o habilitació, i ho comunicarà a l’interessat.

El degà-president o persona delegada per ell podrà, en casos d’urgència, atorgar la col·legiació amb caràcter provisional. En tot cas, l’admissió haurà de ser ratificada per la Junta de Govern en la primera sessió que se celebri.

En cap cas no es podrà denegar la incorporació als professionals que compleixin els requisits previstos.

22.2 La incorporació al Col·legi de Catalunya serà títol suficient per exercir en tot el territori de l’Estat espanyol.

Els professionals adscrits a altres col·legis d’enginyers tècnics i perits de telecomunicacions de l’Estat Espanyol que exerceixin ocasionalment al territori de Catalunya hauran de comunicar al Col·legi les actuacions que hagin de realitzar al seu territori per tal que restin sotmesos a les condicions econòmiques i a les competències d’ordenació i visat, control deontològic i potestat disciplinària.

22.3 Pel que fa a la incorporació o habilitació d’enginyers d’origen estranger, caldrà atenir-se al que disposin cada una de les directives i la resta de normativa aplicable i convenis de reciprocitat.

**Article 23**

*Pèrdua de la condició de col·legiat*

23.1 La condició de col·legiat es perdrà per les causes següents:

a) Defunció.

b) Incapacitat legal.

c) Separació o expulsió com a conseqüència del compliment d’una sanció disciplinària que ho comporti, després de l’estatutari expedient disciplinari.

d) Baixa voluntària comunicada per escrit.

e) Baixa forçosa per incompliment de les obligacions econòmiques i, en el supòsit de quotes, de dos.

23.2 Perquè la baixa forçosa per incompliment de les obligacions econòmiques sigui efectiva, caldrà la instrucció d’un expedient sumari, que comportarà un requeriment

escrit a l’afectat perquè dintre del termini de un mes es posi al corrent dels descoberts. Passat aquest termini sense compliment, es prendrà l’acord de baixa, que haurà de notificar-se formalment a l’interessat.

23.3 La pèrdua de la condició de col·legiat no alliberarà del compliment de les obligacions vençudes. Aquestes obligacions es podran exigir als interessats o als seus hereus, inclosa la via judicial.

**Article 24**

*Obligacions dels col·legiats*

Els col·legiats tenen el deure d’actuar segons les normes i les tècniques pròpies del coneixement de la professió, prenent en consideració les experiències pròpies del sector, per tal de garantir el secret tècnic de les comunicacions amb els límits de la ciència en cada moment i amb el ple compromís personal.

24.1 Són obligacions dels col·legiats de número:

a) Assistir als actes als quals sigui convocat segons els Estatuts, i en particular a les assemblees generals.

b) Acatar i complir aquests Estatuts i el Reglament que els despleguin, així com els acords que adoptin els òrgans de Govern del Col·legi.

c) Pagar les quotes periòdiques ordinàries, que seran idèntiques per a tots els col·legiats, amb excepció dels casos següents:

Els col·legiats que per llur edat o haver cessat en la seva activitat professional passin a la situació d’honoraris.

Els col·legiats titulats recentment.

Els col·legiats que acreditin que estan en situació d’atur laboral.

Tots aquests podran gaudir d’una reducció de quota fins el 100% d’acord amb els requisits que s’establiran en el Reglament de règim intern.

d) Pagar la resta de drets econòmics aprovats.

e) Denunciar al Col·legi qui exerceixi actes propis de la professió sense estar en possessió del títol que el faculti; els qui, encara que el tinguin, no estiguin col·legiats, i els qui, essent col·legiats, faltin a les obligacions que com a tals han contret.

f) Sotmetre a les comprovacions que corresponguin tots els treballs professionals.

Si el treball estigués localitzat en l’àmbit d’un altre col·legi, caldrà atenir-se a les normes d’habilitació que s’estableixin en règim de reciprocitat.

g) Sotmetre’s, en les diferències professionals que es produeixin entre col·legiats, a l’arbitratge i a la conciliació del Col·legi.

h) Comunicar els seus canvis de residència o domicili professional.

i) En els treballs professionals, observar totes les normes i els preceptes que estableixin les disposicions legals vigents, i les altres encaminades a mantenir i elevar el prestigi, la dignitat, el decòrum i l’ètica professional.

j) Complir, respecte als òrgans directius del Col·legi, els deures de disciplina i, quant als col·legiats, els d’harmonia i respecte professional.

k) Mantenir el secret professional, d’acord amb la Constitució espanyola i la legislació aplicable.

l) Complir les prestacions que en l’exercici de la funció social de la professió es determini per llei.

24.2 Els col·legiats tenen el deure de cobrir mitjançant una assegurança els riscos de responsabilitat en que puguin incórrer a causa de l’exercici de la professió. El Col·legi de Catalunya adoptarà les mesures necessàries per promoure i facilitar el compliment d’aquest deure d’assegurança.

**Article 25**

*Drets del col·legiats*

Tots els col·legiats de número tindran dret a:

a) Exercir la professió en tot l’àmbit de l’Estat d’acord amb les lleis i els presents Estatuts.

b) Participar en la gestió corporativa, exercint el dret de petició, el de vot i el d’accés als òrgans de govern, mitjançant els procediments que estableixin aquests

Estatuts.

c) Participar en l’ús i en la funció dels béns del Col·legi i dels serveis que aquests tinguin establerts.

d) Dur a terme els treballs professionals que siguin sol·licitats al Col·legi per entitats i particulars i que els corresponguin d’acord amb torns prèviament establerts.

f) Ser representat o defensat pel Col·legi davant l’Administració, institucions, tribunals, entitats i particulars quan considerin lesionats o menyscabats els seus drets o interessos professionals o col·legials que siguin d’interès general per al Col·legi o per a la professió, segons criteri i acord de la Junta de Govern.

**Article 26**

*Atribucions dels col·legiats*

Les competències, les atribucions i les Facultats dels col·legiats, en l’exercici de la seva professió, seran les que els corresponguin d’acord amb les disposicions legals vigents i les que es dictin d’ara en endavant, així com les consuetudinàries.

Constitueix el nucli essencial de la professió que s’integra en aquest Col·legi la funció de garantir el secret tècnic de les comunicacions, amb els límits de la ciència en cada moment i amb el ple compromís personal.

**Article 27**

*Relacions amb altres professionals*

27.1 En els treballs de col·laboració, el col·legiat haurà de responsabilitzar-se de la part realitzada amb la seva signatura i efectuar el visat corresponent.

27.2 En els casos en què, per la complexitat operativa, d’organització o d’altra mena, sigui difícil d’establir l’estimació de col·laboració eventual o permanent dels diferents professionals que hi intervinguin, el col·legi establirà convenis sobre els drets de visat amb l’entitat o persona jurídica que els representi.

**Article 28**

*Tramitació dels treballs professionals*

28.1 El Col·legi vetllarà amb extrema atenció perquè els col·legiats compleixin l’obligació de sotmetre al visat i comprovacions, i al registre tots els treballs. El visat consisteix en la comprovació que, al moment de la sol·licitud, els professionals reuneixen les condicions per exercir la professió, estan col·legiats i habilitats.

28.2 En cap dependència de l’Administració pública, entenent per aquesta tant l’Administració central, autonòmica i local com altres administracions territorials, no s’admetran ni tramitaran treballs tècnics facultatius de cap classe subscrits per un enginyer tècnic si no són visats pel Col·legi. Les mateixes normes hauran d’aplicar-se als tribunals de qualsevol ordre i jurisdicció, quan es presentin aquests treballs subscrits per un enginyer tècnic de la professió.

**TÍTOL VI**

*Règim disciplinari*

**Article 29**

*Jurisdicció disciplinària*

29.1 El Col·legi té jurisdicció disciplinària per sancionar les faltes comeses pels professionals en l’exercici de la seva professió o activitat col·legial.

29.2 L’exercici d’aquesta potestat i el règim sancionador establert en aquest títol resta sotmès als principis de legalitat, irretroactivitat, tipicitat, proporcionalitat i no concurrència de sancions.

Tanmateix, en l’expedient previ s’han de garantir els principis de presumpció d’innocència, d’audiència de l’expedientat, de motivació de la resolució i de separació dels òrgans instructor i decisori.

29.3 En el que no estigui previst en aquests Estatuts o en les disposicions de règim interior que els despleguin serà aplicable el que disposen el títol III i altres de concordants de la Llei 7/2006, de 31 de maig, de l’exercici de professions titulades

i dels col·legis professionals, així com la resta de normativa administrativa aplicable.

29.4 El règim disciplinari dels professionals pertanyents a una administració pública serà exercit pels òrgans competents de la corresponent administració.

**Article 30**

*Qualificació de les faltes*

Les faltes es qualificaran en lleus, greus i molt greus.

30.1 Faltes lleus:

a) Negligència en el compliment de preceptes estatutaris, reglamentaris o d’acords de la Junta de Govern.

b) Faltes d’assistència injustificades a les reunions de la Junta de Govern.

c) Desconsideració d’escassa transcendència vers els companys.

d) Incorreccions d’escassa transcendència en la realització de treballs professionals.

e) La vulneració de qualsevol norma que reguli l’activitat professional sempre que no sigui una infracció greu o molt greu.

30.2 Faltes greus:

a) La vulneració de les normes essencials de l’exercici i de la deontologia professional.

b) L’encobriment d’actuacions que constitueixin intrusisme professional l’incompliment de l’obligació de comunicar aquestes activitats al Col·legi.

c) L’incompliment del deure d’assegurança, si és obligatòria.

d) L’incompliment del deure de prestació obligatòria prevista per la Llei 7/2006, de

31 de maig, d’exercici de les professions titulades i dels col·legis professionals, llevat que s’acrediti una causa justificada que faci impossible la prestació del servei.

e) Els actes que tinguin la consideració de competència deslleial d’acord amb el que estableixin les lleis.

f) Les actuacions professionals que vulnerin els principis constitucionals i internacionals d’igualtat i de no-discriminació.

g) La negligència en el compliment dels acords dels òrgans de govern del Collegi.

h) Els actes de desconsideració ofensiva vers companys.

i) La realització de treballs professionals que per la seva índole, forma o fons atemptin contra el prestigi professional.

j) L’incompliment dels deures professionals quan d’això resulti un perjudici per a les persones destinatàries del servei del professional o la professional.

k) La reiteració de faltes lleus.

30.3 Faltes molt greus:

a) L’exercici de la professió sense tenir el títol habilitat o sense estar degudament col·legiat.

b) L’incompliment dels deures professionals quan d’això resulti un perjudici greu per a les persones destinatàries de servei del professional o la professional o per a terceres persones.

c) La vulneració del secret professional o del secret de les comunicacions.

d) La desobediència dels acords de l’Assemblea General.

e) La comissió de delictes en l’exercici de la professió o que afectin el prestigi professional.

í) L’exercici de la professió havent estat condemnat a inhabilitació per resolució ferma, administrativa o judicial.

g) La vulneració de la declaració d’incompatibilitat i de qualsevol altra disposició legal en què s’estableixi la prohibició d’exercir.

h) La contractació per empreses i entitats de treballadors no col·legiats en el cas que l’objecte de llur contracte de treball comprengui, totalment o parcialment, la realització de tasques pròpies de la professió.

i) Realització d’actes de desconsideració ofensiva vers els components del òrgans rectors del Col·legi.

j) L’incompliment injustificat de les obligacions econòmiques amb el Col·legi.

k) La reiteració de faltes greus.

**Article 31**

*Competències*

31.1 L’òrgan facultat per incoar el procediment és la Junta de Govern del Col·legi.

31.2 L’òrgan facultat per resoldre sobre els expedients disciplinaris és la Junta de Govern del Col·legi.

31.3 L’acord de la Junta de Govern del Col·legi esgota la via corporativa i és susceptible directament de recurs contenciós administratiu.

**Article 32**

*Procediment*

32.1 El procediment es fonamenta en els següents principis.

32.1.1 La tramitació de l’expedient disciplinari l’efectuaran un instructor i un secretari nomenats a l’efecte.

32.1.2 L’expedientat podrà formular al·legacions tant al plec de càrrecs com a la proposta de resolució que elaborarà l’instructor.

32.1.3 Demanada per l’interessat l’obertura d’un període de prova, únicament la podrà denegar l’instructor, motivadament, si les proves proposades no afecten la resolució de l’expedient. Es podrà utilitzar qualsevol tipus de prova admissible en dret.

32.1.4 El règim sancionador establert resta sotmès a principis de legalitat, irretroactivitat, tipicitat, proporcionalitat i no concurrència de sancions

32.1.5 Són aplicables al procediment del règim sancionador les previsions sobre la potestat sancionadora de la legislació de règim jurídic i procediment administratiu.

32.2 Quan es tracti de faltes tipificades com a lleus, es podrà utilitzar un procediment abreujat caracteritzat bàsicament perquè l’instructor formularà directament la proposta de resolució i donarà vista a l’expedientat perquè es formulin al·legacions i es proposin proves.

32.3 L’expedientat té dret de recusació contra l’instructor i el secretari de l’expedient en qualsevol moment de la seva tramitació.

31.4 La regulació detallada del procediment serà objecte d’un reglament de règim intern o d’un reglament específic de règim disciplinari.

**Article 33**

*Sancions*

Les sancions es graduen en funció de les circumstàncies que concorrin en cada cas, d’acord amb els principis generals establerts per la potestat sancionadora en la legislació de règim jurídic i procediment administratiu.

Les sancions que poden ser imposades són:

33.1 Faltes lleus:

a) Amonestació privada o advertència per ofici del president, amb anotació a l’expedient personal.

b) Multa en una quantitat no superior a 1.000 euros.

33.2 Faltes greus:

a) Amonestació pública al butlletí o l’Assemblea del Col·legi.

b) Multa d’entre 1.001 i 5.000 euros.

c) Inhabilitació professional durant un temps no superior a un any.

33.3 Faltes molt greus:

a) Multa d’entre 5.001 i 50.000 euros.

b) Inhabilitació professional durant un temps no superior a cinc anys.

33.4 Com a sanció complementària, també es pot imposar l’obligació de fer activitats de formació professional o deontològica si la infracció s’ha produït a causa de l’incompliment de deures que afectin l’exercici o la deontologia professionals.

33.5 La imposició d’una sanció comportarà la inhabilitació per tenir càrrecs directius del Col·legi durant la seva vigència i en els dos anys següents a la seva cancel·lació.

33.6 Quan la falta pugui ser imputada a una societat professional, es podran imposar les següents sancions:

a) Multa per un import de fins a 1.000 euros si es tracta de faltes lleus, de 1.001 a 5.000 euros si es tracta de faltes greus i de 5.001 a 50.000 euros si la falta és molt

greu.

b) Supressió del dret a l’exercici de la professió per un termini màxim d’un any si es tracta de faltes greus, o d’un termini entre un any i un dia i cinc anys si es tracta de faltes molt greus.

c) En el supòsit de reiteració de faltes tipificades com a molt greus en l’incompliment d’obligacions establertes per les lleis, pels estatuts o per altres normes col·legiades, o bé per l’incompliment d’acords o decisions adoptades per òrgans del Col·legi, es podrà imposar la sanció de pèrdua definitiva de l’exercici professional i baixa en el Registre de societats professionals.

Aquesta sanció només és executiva quan la resolució que la imposa posa fi a la via administrativa i la persona sancionada té dret a sol·licitar la rehabilitació en el termini de tres anys a comptar de l’efectivitat de la sanció.

**Article 34**

*Terminis de prescripció*

34.1 Les faltes molt greus prescriuran als tres anys; les greus, als dos anys i les lleus, al cap d’un any. El termini de prescripció començarà a comptar-se des que la falta s’hagués comès.

La prescripció s’interromprà per la iniciació del procediment, a l’efecte del qual la resolució d’incoació de l’expedient disciplinari haurà de ser degudament registrada, i el termini tornarà a córrer si l’expedient es trobés paralitzat durant més de sis mesos per causa no imputable al col·legiat subjecte del procediment.

34.2 Les sancions imposades per faltes molt greus prescriuran al cap de tres anys; les imposades per faltes greus, al cap de dos anys, i les imposades per faltes lleus, al cap d’un any.

El termini de prescripció començarà a comptar-se des del dia següent a aquell en què adquireixi fermesa la resolució per la qual s’imposa la sanció, o des de que s’hagués infringit el compliment de la sanció.

**Article 35**

35.1 L’anotació de les sancions en l’expedient personal del col·legiat caducarà als sis mesos si hagués estat per falta lleu; als dos anys, si hagués estat per falta greu; als quatre anys, si hagués estat per falta molt greu; i als cinc anys, si la sanció hagués estat l’expulsió.

El termini per a la rehabilitació col·legial es comptarà a partir del dia següent a aquell en què hagués quedat complida la sanció.

35.2 Els sancionats podran sol·licitar de la Junta de Govern de la demarcació la seva rehabilitació i, per tant, la cancel·lació de la nota desfavorable, un cop transcorreguts els esmentats terminis de caducitat, la qual s’acordarà sense més tràmits si es comprova que ha transcorregut el període de caducitat fixar en el paràgraf anterior.

35.3 No obstant això, si la sanció hagués consistit en l’expulsió del Col·legi, el sol·licitat haurà d’aportar proves de la rectificació de la seva conducta, que seran apreciades ponderadament per la Junta de Govern del Col·legi a l’efecte d’acordar o denegar la rehabilitació, la qual cosa es farà mitjançant resolució motivada en un termini màxim de tres mesos des de la sol·licitud.

El termini per sol·licitar la rehabilitació de la sanció d’expulsió és de tres anys a comptar de l’efectivitat de la sanció.

**TÍTOL VII**

*Executivitat dels acords, recursos i revisió dels acords*

**Article 36**

36.1 Tots els acords i resolucions dels òrgans de govern del Col·legi seran immediatament executius i posen fi a la via administrativa, llevat que el mateix òrgan acordi la seva suspensió, d’ofici o prèvia sol·licitud raonada de l’interessat, o que s’acordi la suspensió i anul·lació de l’acte per l’Assemblea General Extraordinària.

36.2 L’executivitat es produirà amb la publicació de l’acord en les circulars informatives del Col·legi, en el cas dels acords de caràcter general, o amb la notificació a l’interessat, si té caràcter singular.

**Article 37**

*Recursos*

37.1 Contra els actes i acords del Col·legi subjectes al dret administratiu que posin fi a la via administrativa es podrà interposar recurs directament davant de la jurisdicció contenciosa administrativa per les persones afectades i l’Administració de

la Generalitat de Catalunya. No obstant això, poden ser objecte de recurs potestatiu

de reposició davant l’òrgan que els ha dictat.

37.2 Els acords i els actes del col·legi dictats en exercici de funcions delegades poden ser objecte de recurs davant l’Administració delegant. La resolució d’aquest

Recurs posa fi a la via administrativa.

**Article 38**

*Revisió dels actes*

38.1 Els òrgans de govern del Col·legi podran en qualsevol moment, d’ofici o a instància dels interessats, rectificar els errors materials, de fet o aritmètics, en els quals puguin incórrer en els seus actes.

38.2 Tanmateix podran revocar els acords expressos o presumptes sempre que no siguin declaratius de drets, i que la seva revocació no sigui contrària a l’ordenament

jurídic ni lesioni interessos legítims de tercers.

**Article 39**

*Aplicació subsidiària*

39.1 En tot el que no estigui previst als articles anteriors en matèria de recursos i procediment seran aplicables subsidiàriament la Llei 30/1992, de 26 de novembre, de règim jurídic de les administracions públiques i del procediment administratiu comú, i la Llei 13/1989, de 14 de desembre, d’organització, procediment i règim jurídic de la administració de la Generalitat de Catalunya.

39.2 El Col·legi vetllarà per tal que en l’exercici de llurs funcions públiques, tant en relació amb els col·legiats com amb els ciutadans, s’observin les garanties que estableixen les lleis esmentades i tota la normativa administrativa que sigui aplicable.

39.3 En l’exercici de llurs funcions privades, el Col·legi actuarà amb submissió a les normes de dret privat.

39.4 En les relacions amb el personal tècnic i administratiu al servei del Col·legi serà aplicable la legislació laboral.

Secretari Degà-President

Josep Maria Bordas Martí Jordi Farré Carbonell